Squad

Historie

Utviklingen av Squad ble startet i mars 2014 av en gruppe utviklere med felles bakgrunn i Battlefield 2-modifikasjonen Project Reality. I oktober 2014 ble spillet for første gang offentlig annonsert, både via spillets egne nettsider og Project Realitys nettsider. I februar 2015 ble spillstudioet som står bak prosjektet, Offworld Industries LLC., stiftet. I april 2015 fikk spillet grønt lys via Steams Greenlight. Fra 27. mai til 27. juni 2015 gjennomførte utviklerne en vellykket kickstarter kampanje via Kickstarter som alt i alt skulle samle inn 434 805 kanadiske dollar. 18. juli 2015 åpnet spillet for «closed pre-alpha launch», der bidragsytere får tilgang til spillet som et ledd i utviklingsprosessen. 26. september 2015 ble «closed alpha»-versjonen av spillet lansert for de samme bidragsyterne, og til slutt, 15. desember 2015 ble spillet offisielt tilgjengelig via Steam Early Access.

Utviklerne

Offworld Industries LLC (OWI) er et uavhengig spillselskap som ble stiftet i 2014 av i overkant av 15 utviklere som tilsammen hadde jobbet mer enn 50 årsverk med utviklingen av Project Reality til Battlefield 2. En av hovedgrunnene til dannelsen av selskapet var å videreføre arven fra Project Reality og skape en helt selvstendig etterfølger til den prisvinnende modifiseringen. Selskapet har sitt hovedkvarter i Vancouver i British Columbia, mens deres ansatte bor og oppholder seg forskjellige steder i verden.

Spilldesign

Squad er designet for opptil 100 spillere fordelt på to lag som kjemper mot hverandre. Det finnes flere forskjellige kart basert på forskjellige miljø, terreng, bebyggelse og størrelse. Det finnes også flere forskjellige spillmoduser, slik som «Territory Control», eller områdekontroll, hvor et lag kontrollerer gitte områder og skal kjempe for å beholde dem. En annen modus kalles for «Advance and Secure», avanser og sikre, der alle kontrollpunkter på kartet i utgangspunktet er uavhengige helt til et lag har tatt kontroll over dem og hvor lagene da må fortsette å kjempe om kontrollen på tvers av punktene. Når en runde starter fordeles spillerne først på to motstående fraksjoner. Foreløpig er det bare et fåtall fraksjoner representert; henholdsvis den Amerikanske hæren, den Russiske hæren, milits og irregulære opprørere. Når spillerne er fordelt på de to fraksjonene er det opp til dem selv å dele seg opp i mindre lag, kalt squads, som spillerne selv kan opprette. Hvert lag består av inntil 9 spillere, med én spiller som fungerende lagfører og resten av spillerne fordelt på ulike roller basert på utstyret de har tilgjengelig. Disse rollene omfatter blant annet soldat, sanitetspersonell, granatkaster, rakettkaster, lett maskingevær og skarpskytter. Når spillet er igang kommuniserer spillerne via et kommunikasjonssystem som er innebygd i spillet, VOIP, for å løse oppdragene på mest mulig effektiv måte. Det fordres derfor at spillerne har hodetelefoner med mikrofon tilgjengelig. Uten lagarbeid er det vanskelig å utrette noe som helst i spillets miljø. Utviklerne av Squad har skapt et spill som plasserer seg et sted midt imellom realistiske militærsimulatorer slik som Arma 3 og mer actionbaserte militærsimulatorer slik som for eksempel Battlefield-serien. Ettersom utviklingen av spillet skrider frem planlegger utviklerne å implementere både land -og luftbaserte kjøretøy.

Mottakelse

Siden Squad ble lansert 15. desember 2015 på Steam Early Access, har det per 24. februar 2016 kommet inn 4080 unike anmeldelser av spillet og av disse er 84% av brukerne positive. Dette gjør at Squad scorer «Very Positive» på brukeranmeldelsesskalaen Steam opererer med.